**«Insieme: 1992»** (norsk: *sammen: 1992*) er en italiensk popsang fra 1990 som er skrevet og fremført av den italienske artisten Toto Cutugno. Sangen vant Eurovision Song Contest 1990 for Italia, og dette var landets andre seier i konkurransen. Tittelen spiller på etableringen av Den europeiske union og handler om europeisk integrasjon og samhørighet. «Insieme: 1992» ble ingen stor kommersiell suksess i Europa etter finalen, men tok seg inn på singellister i flere europeiske land. Den kom imidlertid ikke inn på den norske singellisten, og sangen fikk heller ikke poeng fra den norske juryen i Eurovision Song Contest.

Eurovision Song Contest
-----------------------

Sangen er komponert av den italienske musikeren Toto Cutugno som tidligere hadde gjort suksess med singelen «L'Italiano» i 1983 og en rekke deltakelser i italienske Sanremo-festivalen. Den italienske kringkasteren Rai valgte Cutugno til å representere Italia i Eurovision Song Contest i Zagreb lørdag 5. mai. Cutugno hadde skrevet både tekst og melodi til «Insieme: 1992».

I den internasjonale finalen var Italia det 19. landet på scenen av 22 deltakere. Med seg på scenen hadde han fem støttevokalister fra Slovenia, gruppen Pepel in Kri som representerte Jugoslavia i 1975.

Avstemningen ble en tett kamp mellom Italia, Frankrike og Irland. Til slutt vant Italia med 149 poeng – 17 poeng foran Irland og Frankrike på delt andreplass. Den norske juryen ga ingen poeng til «Insieme: 1992». Med det nåværende poengsystemet har det bare skjedd ytterligere to ganger at Norge ikke har gitt poeng til vinnersangen: 1983 og 2011.

Den spennende avstemningen gjorde at en svært nervøs og svett Cutugno måtte kaste vann ansiktet etter at seieren var et faktum. Det resulterte i at hårfarge-middelet begynte å renne og griset til den hvite dressjakka hans, noe som var svært synlig under seiersreprisen.

Teksten
-------

Tittelen henspiller på den europeiske integreringsprosessen og Maastricht-traktaten som etter hvert førte til frem til et indre marked og etableringen av EU. Dette var planlagt å skje i 1992, men EU ble formelt opprettet først høsten 1993. I likhet med mange andre av deltakerlåtene i 1990 var «Insieme: 1992» en sang som ytret håp og fremtidstro for Europa. Både Irland, Tyskland, Østerrike og Norges «Brandenburger Tor» hadde murens fall og fremtidstro som tema.

> For oss, i himmelen tusen fioliner.  
> For oss, kjærlighet uten grenser  
> Du og jeg, med de samme idealene.  
> Sammen. Unite, unite, Europe.
> 
> 
> Toto Cutugno: «Insieme: 1992»
> 
>

Utgivelser og salg
------------------

Sangen fikk en moderat kommersiell suksess etter seieren. Den kom inn på singellistene i flere land og solgte til sølv i Frankrike og gull i Sveits. «Insieme: 1992» kom imidlertid ikke inn på norske VG-lista. 

Rune Rudberg spilte inn en norsk versjon av sangen, kalt «Mot samme morgendag». Arve Sigvaldsen skrev den norske teksten, og Nick Borgen produserte singelen.

Roland Kaiser spilte inn en tysk versjon, kalt «Extreme».

Listeplasseringer
-----------------

| Liste (1990) | Høyesteplassering | Ukerpå listen | Debutdato |
| --- | --- | --- | --- |
| Belgias flagg Belgia, Flandern (Ultratop 30) | 8 | 9 | 2. juni 1990 |
| Frankrikes flagg Frankrike (SNEP) | 9 | 17 | 14. juli 1990 |
| Italias flagg Italia (AFI) | 12 | 10 | 26. mai 1990 |
| Nederlands flagg Nederland (Single Top 100) | 15 | 10 | 19. mai 1990 |
| Sveits’ flagg Sveits (Schweizer Hitparade) | 2 | 17 | 10. juni 1990 |
| Tysklands flagg Tyskland (Offizielle Deutsche Charts) | 13 | 20 | 4. juni 1990 |
| Østerrikes flagg Østerrike (Ö3 Austria Top 40) | 3 | 17 | 10. juni 1990 |

Referanser
----------

1. ↑  «Toto Cutugno ‎– Insieme: 1992». Discogs.com. Besøkt 24. februar 2017.
2. ↑  «Eurovision Song Contest 1990». eurovision.tv. Besøkt 24. februar 2017.
3. 1 2  «Eurovision Song Contest 1990 – Scoreboard». eurovision.tv. Besøkt 24. februar 2017.
4. ↑  «Historien til Den europeiske union 1990–1999». Den europeiske union. Besøkt 24. februar 2017.
5. ↑  «Insieme: 1992 – lyrics». The Diggiloo Thrush. Besøkt 24. februar 2017.
6. ↑  «Offisielle sertifiseringer i Frankrike for året 1990». infodisc.fr. Besøkt 24. februar 2017.
7. ↑  «Sertifisering på sveitsisk singelliste i 1990». hitparade.ch. Besøkt 24. februar 2017.
8. ↑  «Mot samme morgendag ‎– Record details». 45cat.com. Besøkt 24. februar 2017.
9. ↑  «'Insieme: 1992' på Ultratop». ultratop.be. Besøkt 24. februar 2017.
10. ↑  «'Insieme: 1992' på fransk singelliste». lescharts.com. Besøkt 24. februar 2017.
11. ↑  «'Insieme: 1992' på italiensk singelliste». Hit Parade Italia. Besøkt 24. februar 2017.
12. ↑  «HitParadeItalia – Top20 del 02 Giugno 1990». Hit Parade Italia. Besøkt 24. februar 2017.
13. ↑  «'Insieme: 1992' på nederlandsk singelliste». dutchcharts.nl. Besøkt 24. februar 2017.
14. ↑  «Céline Dion - Ne partez pas sans moi». Hung Medien. Besøkt 3. september 2014.
15. ↑  «Insieme: 1992 på tysk singelliste (skriv inn 'insieme' i søkefeltet)». Offizielle Deutsche Charts. Besøkt 24. februar 2017.
16. ↑  «'Insieme: 1992' på østerriksk singelliste». austriancharts.at. Besøkt 24. februar 2017.

| Utmerkelser og prestasjoner |
| --- |
|
| Forgjenger :**«Rock Me» av Riva**

 | **Vinner av Eurovision Song Contest**1990 | Etterfølger :**«Fångad av en stormvind» av Carola** |
|
| Forgjenger :**«Avrei voluto»med Anna Oxa og Fausto Leali**

 | **Italias bidrag i Eurovision Song Contest**1990 | Etterfølger :**«Comme è ddoce 'o mare»med Peppino di Capri** |

|  |  |
| --- | --- |
| Oppslagsverk/autoritetsdata | MusicBrainz
 |